**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.05.2020, ora 08.00 – 27.05.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 27.05.2020, ora 07.00**

**RÂURI**

Debitele au fost, în general, staționare, exceptând râurile din bazinele superioare ale Jiului, Oltului, Argeșului și Ialomiței, cursurile mijlocii și inferioare ale Vișeului, Crișurilor, Begăi, Timișului și afluenţii de dreapta ai Siretului, unde au fost în creștere ușoară datorită precipitațiilor căzute în interval şi propagării.

Debitele se situează, în general, la valori între 30-70% din valorile multianuale lunare normale, mai mici (<30%) pe râurile din bazinele hidrografice: Someș, Crasna, Barcău, Crişuri, Mureş, Moraviţa, Caraş, Cerna, Lotru, Ialomița (exceptând Prahova), bazinul superior al Argeșului, unele râuri din bazinul superior și mijlociu al Oltului, Siret (exceptând cursurile superioare ale Moldovei, Bistriţei şi Buzăului) şi Prut.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi în creştere ușoară datorită precipitaţiilor prognozate şi propagării.

Sunt posibile scurgeri importante pe versanți, torenți și pâraie și creșteri de niveluri și debite pe râurile din zonele de deal și de munte, ca urmare a precipitaţiilor prognozate, sub forma de aversă, cu caracter torențial.

Nivelurile pe râuri la staţiile hidrometrice se vor situa în general sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 26 – 27.05.2020 a fost staționar, având valoarea de 3750 m3/s, sub media multianuală a lunii mai (7250 m3/s).

**În aval de Porţile de Fier debitele au fost în scădere la Gruia şi pe sectorul Bechet – Giurgiu şi în creştere la Calafat şi pe sectorul Olteniţa – Tulcea.**

Debitul la intrarea în ţară (secţiunea Baziaş) va fi staționar (3750 m3/s).

**În aval de Porţile de Fier debitele vor fi** **în creștere pe sectoarele Gruia – Bechet şi Călăraşi – Tulcea şi în scădere pe sectorul Corabia – Oltenița.**

**2.** **Situația meteorologică în intervalul 26.05.2020, ora 08.00 – 27.05.2020, ora 06.00**

**ÎN ŢARĂ**

Vremea a fost instabilă și rece pentru această dată în cea mai mare parte a țării. Mai ales în a doua parte a zilei, au fost înnorări temporar accentuate îndeosebi în vestul, sudul și centrul țării, iar spre seară și noaptea îndeosebi în nord-est și centru. Pe arii extinse s-au semnalat averse și frecvente descărcări electrice. S-au consemnat căderi de grindină, din datele colectate la stațiile meteorologice și hidrologice - pe raza județelor Ialomița, Teleorman, Dâmbovița, Mehedinți, Arad, Bistrița-Năsăud, Mureș și Bacău, iar din surse externe - pe raza județelor Dolj, Olt, Prahova, Hunedoara, Alba, Harghita, Timiș și Ilfov. Izolat, cantitățile de apă au depășit 10...15 l/mp (până la 21 l/mp în județul Teleorman). La munte, la altitudini de peste 1800 m, trecător au fost și precipitații mixte. Vântul a suflat slab și moderat, cu unele intensificări în estul teritoriului, iar de scurtă durată și în timpul ploilor în celelalte regiuni. Temperaturile maxime s-au încadrat între 13 grade la Petroșani și 23 de grade la Brăila, iar la ora 06.00 se înregistrau valori termice cuprinse între 3 grade la Câmpulung și Curtea de Argeș și 14 grade la Constanța-dig. Cu totul izolat, spre sfârșitul intervalului, în Oltenia s-a semnalat ceață.

**Observații:** de ieri de la ora 06.00 au fost în vigoare 24 de atenționări cod galben pentru fenomene periculoase imediate, emise după cum urmează: 4 de CNPM - 3 pentru Muntenia și una pentru Constanța, 2 de SRPV Cluj, 1 de SRPV Constanța, 6 de SRPV Craiova, 5 de SRPV Sibiu și 6 de SRPV Timișoara.

**LA BUCUREŞTI**

Vremea a fost răcoroasă și ușor instabilă. Au fost înnorări, mai accentuate după-amiaza, când în unele cartiere s-au semnalat averse, descărcări electrice și - conform surselor externe - și grindină de mici dimensiuni. Vântul a suflat slab și moderat. Temperatura maximă a fost de 20 de grade la Afumați, 21 de grade la Filaret și 20 de grade la Afumați și Băneasa, iar la ora 06.00 se înregistrau 9 grade la Băneasa și 10 grade la Afumați și Filaret.

**3. Prognoza meteorologică în intervalul 27.05.2020, ora 08.00 – 28.05.2020, ora 08.00**

**ÎN ŢARĂ**

Vremea se va menține în general instabilă și răcoroasă. Temporar, mai ales în a doua parte a zilei și la începutul nopții, înnorările vor fi accentuate în cea mai mare parte a țării și, cu precădere în sudul, estul și centrul teritoriului, vor fi averse ce vor avea şi caracter torenţial, descărcări electrice, intensificări de scurtă durată ale vântului, grindină și vijelii. În intervale scurte de timp sau prin acumulare, se vor înregistra cantități de apă mai însemnate, pe arii restrânse 15...20 l/mp și izolat peste 25...30 l/mp. În zona montană înaltă, trecător, precipitațiile vor fi mixte. Temperaturile maxime se vor încadra între 13...14 grade în estul Transilvaniei și Moldova și 22 de grade în Banat, iar cele minime vor fi cuprinse între 5 și 13 grade.

**LA BUCUREŞTI**

Vremea va fi răcoroasă şi în general instabilă. Cerul va avea înnorări temporar accentuate și vor fi averse, descărcări electrice, intensificări de scurtă durată ale vântului și, posibil, grindină. Temperatura maximă va fi de 19...20 de grade, iar cea minimă se va situa în jurul valorii de 10 grade.

1. ***CALITATEA APELOR***

***Administrația Națională „Apele Române”*** informează despre producerea, în 26.05.2020, ora 19.55, unei poluări accidentale a apei râului Mureș, din cauza evacuării directe a apelor neepurate de la Stația de Epurare Cristești aparținând operatorului AQUASERV, din cauza precipitațiilor căzute in zona Târgu Mureș. Vom reveni cu informații suplimentare.

***Administrația Națională „Apele Române”*** informează despre producerea unei poluări a apei Mării Negre cu minereuri, în ziua de 26.05.2020, la ora 12:00, în urma spălării de către două persoane rămase neidentificate cu apa de la o autoutilitara fără numere de înmatriculare a benzilor transportoare din coltul danelor 84-85. Compania Natională  Administratia Porturilor Maritime SA Constanta face verificări pentru stoparea poluării și identificarea celor răspunzători.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că din rezultatele analizelor efectuate în perioada 22-25.05.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și nici ale mediilor zilnice pentru PM10 - (50 µg/m3/24h).

***Agenția pentru Protecția Mediului Constanța*** informează despre producerea, la data 24.05.2020, la ora 11.30, unui incendiu in incinta COMCM SA din Constanța, b-dul Aurel Vlaicu nr.144 (spațiu închiriat de EURO CLASIC CONSTRUCT), în care au ars cca 900 kg polistiren expandat si 15 baxuri polistiren extrudat cu degajare de fum gros in atmosferă. Rezultatele înregistrate cu aparatul Multirae Lite, ale laboratorului mobil al APM CT, pentru determinarea de formaldehida, au fost sub limita de detecție a aparatului. Nu s-au înregistrat victime omenești. Incendiul a fost stins în urma intervenției ISU Constanța. Nu se cunosc până astăzi cauzele declanșatoare.

***Comisariatul Județean Iași din cadrul Gărzii Naționale de Mediu*** informează despre producerea în ziua de 26.05.2020, la ora 17.00, unui incendiu la la un depozit de mase plastice și textile din municipiul Iași, cu degajări mari de fum in atmosfera. Cauza incendiului nu a fost încă stabilită la aceasta oră. A fost informată APM IS. Populația a fost avertizata prin Ro-Alert de către IGSU. Vom reveni cu informații suplimentare.

1. **În domeniul solului și vegetației**

***Garda Forestieră Brașov*** informează despre producerea, în ziua de 25.05.2020, la ora 16.30, unui incendiu care a afectat o suprafață de aproximativ 0,5 ha litieră pe raza O.S. Dumbrăveni, loc Saros pe Târnave, județul Sibiu. Incendiul a fost stins în aceeași zi, la ora 18.00 prin intervenția a 2 silvicultori și 8 cetățeni. Cauza izbucnirii incendiului: foc deschis, lăsat nesupravegheat.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT